Virallinen lehti nro C 279 , 01/10/1999 s. 0072



A4-0202/99 Päätöslauselma komission radiotaajuuspolitiikkaa koskevasta vihreästä kirjasta: Radiotaajuudet Euroopan yhteisön televiestintä-, yleisradiotoiminta-, liikenne- ja t& k-politiikassa (KOM(98)0596 - C4-0066/99) Euroopan parlamentti, joka - ottaa huomioon komission vihreän kirjan (KOM(98)0596 - C4-0066/99), - ottaa huomioon komission tiedonannon Euroopan parlamentille ja neuvostolle yhteisön toiminnan radiotaajuusvaatimuksista ja vuoden 1999 maailman radiohallintojen konferenssista (WRC-99) (KOM(98)0298), - ottaa huomioon komission tiedonannon Euroopan parlamentille ja neuvostolle maailman radiohallintojen konferenssista 1997 (WRC-97) (KOM(97)0304), - ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön (A4-0202/99), A. katsoo, että radiotaajuuspolitiikkaa ja taajuuksien hallinnointia on pääasiassa käsitelty kansallisen poliittisen valvonnan piiriin kuuluvana asiana, B. katsoo, että taajuuksista riippuvaisten yleiseurooppalaisten ja maailmanlaajuisten palvelujen käyttöönottaminen ja käyttö kuuluvat kuitenkin EU:n lainsäädännön (taajuuksien antaminen/ toimiluvat, laitteiden markkinointi/käyttö) ja politiikkojen (esim. viestintä-, yleisradio- ja liikennepolitiikka) sekä kansainvälisten sitoumusten (esim. ITU/WRC ja WTO) piiriin, C. katsoo, että eurooppalaisen radiotaajuuspolitiikan tehokkaan yhdenmukaistamisen puute joitakin erityisesti yksilöityjä alueita lukuun ottamatta on tekijä, joka lisää kustannuksia ja viivyttää uusien palveluiden käyttöönottoa sekä johtaa taajuusalueiden tehottomaan hallinnointiin tai uudelleenallokointiin, D. katsoo, että sisämarkkinoilla ja alueella, jolla henkilöiden ja palvelujen liikkuvuudella ei ole sisäisiä rajoja, kansalliseen päätöksentekoon perustuva radiotaajuuksien hallinnointi on vanhentunutta ja vaikuttaa kielteisesti, erityisesti kun jäsenvaltiot osallistuvat CEPTin ja ITUn kaltaisiin kansainvälisiin foorumeihin, E. katsoo, että sillä, että EU:lla ei ole mahdollisuutta toimia EU:n jäsenvaltioiden nimissä radiotaajuuspolitiikan kansainvälisillä foorumeilla kuten ITU:ssa, saattaa olla kielteinen vaikutus EU:n kilpailuaseman vahvistamiseen suhteessa Yhdysvaltoihin ja Japaniin, F. katsoo, että digitaaliteknologioihin perustuvien tehokkaampien lähetysjärjestelmien kehittämistä ei pitäisi estää sillä, että taajuusalueita edelleen allokoidaan vanhempiin teknologioihin perustuville järjestelmille, ellei niiden ylläpitäminen ole selvästi yleisen edun mukaista, G. katsoo, että yleistä etua palvelevat voittoa tavoittelemattomat sovellukset on otettava asianmukaisesti huomioon; 1. Kannattaa komission aloitetta, jonka mukaan on käynnistettävä keskustelu kaikista radiotaajuuspolitiikan näkökohdista, joilla on merkitystä yhteisöllisestä ja maailmanlaajuisesta näkökulmasta, riippumatta siitä, koskevatko ne televiestintää, yleisradiotoimintaa, liikennettä vai tutkimusta, sekä pyrittävä yhdenmukaiseen ja tasapainoiseen lähestymistapaan kaikilla aloilla; 2. Katsoo, että olisi otettava käyttöön uusi lähestymistapa, jossa taajuuksien saatavuutta koskevan yhdenmukaistetun politiikan olisi oltava pääsääntö, jotta mahdollistetaan järjestelmällisesti yleiseurooppalaiset palvelut ja varmistetaan joustava ja mukautumiskykyinen kehys, jolla ratkaistaan hajanaisiin kansallisiin politiikkoihin perustuvan nykytilanteen mukanaan tuoma jäykkyys ja mahdollistetaan samalla kansallisen päätöksenteon legitiimiyden säilyttäminen perustelluissa tapauksissa, erityisesti taajuuksien hallinnoinnin ja antamisen yhteydessä; 3. Kehottaa vahvistamaan EU:n tasolla täytäntöön pantavia menettelyjä, joilla taataan, että yhteisön ja sen jäsenvaltioiden kannat koordinoidaan kaikissa tilanteissa kansainvälisissä elimissä ja että ITUn tai ERC:n suositukset pannaan aiheellisella tavalla täytäntöön yhtenäisen ajan kuluessa; 4. Kiinnittää erityistä huomiota siihen, miten tärkeää yhteisön edun kannalta olisi se, että kaikki jäsenvaltioiden hallitukset antaisivat mahdollisimman paljon poliittista tukea yhteisesti sovitulle kannalle seuraavaa radioviestinnän maailmankonferenssia (WRC-99) varten; 5. Kehottaa luomaan ja toteuttamaan EU:n laajuisesti taajuuksien käyttöä koskevan järjestelmällisen suunnittelukehyksen, jotta mahdollistetaan johdonmukainen ja taloudellinen taajuuksien uudelleensijoittaminen, joka perustuu mittakaavaetuihin, joita tällainen EU:n laajuinen lähestymistapa voisi tuoda mukanaan; 6. Suosittelee, että taajuuksien allokointiin sovelletaan yhdenmukaistettuja tehokasta käyttöä koskevia kriteerejä ja että kaikkia aloja (sekä kaupallisia että julkisia) varten jo allokoitujen taajuuksien käyttöä arvioidaan säännöllisesti, jotta vältytään niiden alikäytöltä; 7. Suosittelee, että radiotaajuuspolitiikan ja taajuuksien hallinnoinnin olisi helpotettava teknologista innovaatiota ja vireytettävä kilpailua ja että huutokauppojen ja jäsenvaltioiden käyttämien muiden hinnoittelu- ja hintamekanismien olisi parannettava taajuuksien tehokasta käyttöä; 8. Suosittelee, että radiotaajuuksien käytön kautta kootut varat osoitetaan radiotaajuuksien saatavuuden ja tehokkuuden parantamiseen esimerkiksi tapauksissa, joissa taajuuksien uudelleenallokointi on tarpeen; 9. Varoittaa siksi taajuuksien moitteettoman hallinnoinnin ja kilpailun kehittämisen yhteydessä ilmenevistä puolueellisista menettelyistä, joita aiheuttaa joissakin jäsenvaltioissa vallitseva suuntaus huutokaupata tai hinnoitella tiettyjen toimintojen taajuudet, jollei vastaavia tuloja erityisesti käytetä kattamaan taajuuksien uudelleenallokoinnista aiheutuvia kustannuksia; 10. Katsoo, että EU:n olisi selkeästi sitouduttava nopeuttamaan tällä hetkellä perinteisten analogisten lähetysjärjestelmien käytössä olevien taajuuksien uudelleenallokointia uudenaikaisemmille ja taajuusaluetta tehokkaammin käyttäville toiminnoille lukuun ottamatta tapauksia, joissa näiden ylläpitäminen on selkeästi ja määritellyllä tavalla yleisen edun mukaista, kuten yleisradiotoiminnan tapauksessa; 11. Vahvistaa tukevansa voimakkaasti yhdenmukaistettuja eurooppalaisia ja mahdollisuuksien mukaan kansainvälisiä standardeja, joiden kehittämisen perustana on laaja alan yksimielisyys, ja varoittaa yrityksistä, joilla arvokkaita taajuuksia pilataan sillä, että sallitaan erilaisia tarpeettomia keskenään kilpailevia teknisiä erittelyjä, joilla ei ole näkyvää lisäarvoa; 12. Pahoittelee sitä, että ei näytä olevan olemassa keskipitkän aikavälin strategiaa, joka antaisi mahdollisuuden käsitellä niitä taajuuksien hallinnointiin liittyviä kysymyksiä, jotka kuuluvat jäsenvaltioiden toimivaltaan mutta jotka saattaisivat edellyttää tietojen vaihtoa ja jopa koordinoitua lähestymistapaa, jotta edistettäisiin johdonmukaista teollisuuspolitiikan suunnittelua ja teollisuusstandardien tukemista mittakaavaetujen saavuttamiseksi erityisesti lyhyen matkan radiolähetysten, radionavigoinnin ja kiinteän langattoman televiestinnän alalla; 13. Kehottaa turvaamaan sopivat taajuusalueet niille EU:n politiikan aloille, jotka ovat riippuvaisia taajuuksien saatavuudesta ja joiden osalta EU:ssa on päästy poliittiseen tai oikeudelliseen sopimukseen; 14. Katsoo, että vaikka viime vuosina on saavutettu tiettyä edistystä, lennonjohdon taajuuksien hallinnoinnin tilanne on kaukana tyydyttävästä, ja se olisi asetettava etusijalle yhteisön strategiassa; 15. Kehottaa varmistamaan riittävän taajuusalueen maailmanlaajuiselle satelliittinavigointijärjestelmälle sekä innovatiivisille televiestintäjärjestelmille, jotka käyttävät korkealla ilmakehässä tapahtuvia lähetyksiä; 16. Korostaa tarvetta varmistaa, että unionin naapurimaat, erityisesti KIE-maat ja Välimeren maat, otetaan mukaan varhaisessa vaiheessa, jotta voidaan valmistautua yleiseurooppalaisella tasolla yhdenmukaistettuihin taajuuksiin; 17. Kehottaa varmistamaan taajuudet tutkimukselle, tieteelle ja yleistä etua palveleville voittoa tavoittelemattomille sovelluksille, kuten radioamatööripalvelulle; 18. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille ja parlamenteille.